ระเบิดปลอมทำพิษ แมนยูฯชวดเงินกว่า 152 ล้าน
แมนยูฯ ชวดเงินกว่า 152 ล้าน จากเหตุระเบิดปลอม ประกาศคืนเงินแฟนบอล ให้ดูฟรีอังคารนี้
16 พ.ค. 2559

สำนักข่าว BBC รายงานความคืบหน้ากรณีระเบิดปลอมป่วนแมทช์พรีเมียร์ลีกระหว่าง แมนเชสเตอร์ ยูไนเต็ด กับ บอร์นมัธ เมื่อคืนวานนี้ (15 พ.ค.) ว่า ทางการอังกฤษยืนยันว่าระเบิดดังกล่าวเป็นระเบิดปลอมสำหรับซ้อมรับมือเหตุระเบิด ขณะที่ได้ประณามความสะเพร่าของบริษัทเอกชนผู้เป็นเจ้าของว่าเป็นเรื่องที่ล้มเหลวอย่างมากและรับไม่ได้ ด้านแมนเชสเตอร์ ยูไนเต็ด ประกาศคืนเงินค่าตั๋วแฟนบอล และให้สิทธิ์ดูฟรีในแมทช์ที่ถูกเลื่อนเพื่อเป็นการชดเชย ทำให้ทีมชวดเงินกว่า 3 ล้านปอนด์ (152 ล้านบาท)
ทั้งนี้ รายงานระบุว่า ระเบิดดังกล่าวเป็นระเบิดปลอมที่บริษัทเอกชนรายหนึ่งลืมนำออกจากห้องน้ำ หลังจากมีการซ้อมรับมือเหตุระเบิดเมื่อวันที่ 11 พ.ค.ที่ผ่านมา ซึ่งสร้างความตื่นตระหนกตกใจไปทั่วเมื่อมีคนไปพบ จนต้องมีการยกเลิกการแข่งขันดังกล่าว สำหรับเหตุการณ์ดังกล่าวถือเป็นครั้งแรกในรอบ 24 ปีที่การแข่งขันฟุตบอลพรีเมียร์ลีกถูกยกเลิกจากปัญหาเรื่องความปลอดภัย แต่กลับลงเอยด้วยสาเหตุที่น่าละอายมาก